Den tomme græsmark på Fenris Allé ved Svenstrup står tom. Meget tom. Oprindeligt skulle græsmarken være proppet med maskiner og byggematerialer. Der skulle nemlig have været fuld gang i opførslen af 24 almene boliger. Men det er ikke tilfældet. -	De priser, vi kan hente ind til at bygge for, er alt for høje i øjeblikket, siger Michael Knudsen, der er byggeteknisk chef i Himmerland Boligforening. Et generelt problem De 24 almene boliger på Fenris Allé er blot få af mange boliger, hvor dyre materialer og et brandvarmt byggemarked har fået mærkbare konsekvenser. Regeringens planer er, at der skal bygges 3200 nye almene boliger i Danmark i 2022. Men nu er 2800 af disse er sat på pause - eller helt opgivet, og kun 400 forventes gennemført. -	Priserne er cirka 20 procent for høje i forhold til det, vi kan betale. Derfor er vi nødt til at udskyde og vente til at priserne falder, fortæller den byggetekniske chef i Himmerlands Boligforening. Flere grunde Coronapandemien og krigen i Ukraine er blandt årsagerne til, at priserne på byggematerialer er eksploderet. Og med regeringens mål om at bygge 22.000  nye almene boliger inden 2035, ser det ud til at blive svært. - Hvis vi skal til at bygge almene boliger nu, så er det politikerne, der skal sige ja til, at vi kan få et tilskud, siger han og fortsætter: - På den måde vil vi kunne bygge til de høje byggepriser og samtidig bibeholde de huslejer, vi oprindeligt har opereret med. Der er i dag 560.000 almene boliger i Danmark.

Referat:
De voldsomt høje priser på byggematerialer gør det svært at bygge.